b'\n_START_ARTICLE_\nDavid Tr\xc3\xa9z\xc3\xa9guet\n_START_SECTION_\n\xc5\xbdivotopis\n_START_PARAGRAPH_\nDavid Tr\xc3\xa9z\xc3\xa9guet je ro\xc4\x91en 15. listopada 1977. godine u francuskom gradu Rouenu. David je sin nekada\xc5\xa1njeg argentinskog nogometa\xc5\xa1a Jorgea Tr\xc3\xa9z\xc3\xa9gueta, koji je sin francuskih imigranata u Argentinu. Ro\xc4\x91en je u Francuskoj u vrijeme dok je njegov otac igrao nogomet u toj dr\xc5\xbeavi, a sa dvije godine je preselio u Argentinu, gdje je i odrastao, a svoju prvu profesionalnu utakmicu je odigrao u Argentini._NEWLINE_U Francusku se vratio kao sedamnaestogodi\xc5\xa1njak, kada je 1995. potpisao ugovor sa AS Monacom. 1998. je osvojio naslov prvaka svijeta sa reprezentacijom Francuske, a u finalu Europskog prvenstva u Belgiji i Nizozemskoj dvije godine kasnije je postigao zlatni gol u produ\xc5\xbeecima za pobjedu protiv Italije i donio svojoj reprezentaciji i taj naslov. Igrao je, tako\xc4\x91er, za francusku reprezentaciju i na Svjetskom prvenstvu 2002. i 2006. godine, te na Europskom prvenstvu 2004. godine._NEWLINE_Na klupskom planu, Tr\xc3\xa9z\xc3\xa9guet je karijeru zapo\xc4\x8deo u argentinskom Platenseu 1994. godine, igrao je za Monaco od 1995. do 2000. godine, a od 2001. nosi dres Juventusa. 16. rujna 2006. godine, prije utakmice protiv Vicenze, Tr\xc3\xa9z\xc3\xa9guet je dobio posebno klupsko priznanje za 125 postignutih golova u 207 do tada odigranih utakmica, a nakon utakmice pored njegovog imena je stajao broj od 128 postignutih golova, \xc4\x8dime je postao najboljim strijelcem od svih stranaca koji su ikada odjenuli dres Stare Dame._NEWLINE_1997. godine, dok je jo\xc5\xa1 igrao za Monaco, Tr\xc3\xa9z\xc3\xa9guet je uputio najbr\xc5\xbei udarac koji je zavr\xc5\xa1io u mre\xc5\xbei u jednoj utakmici Lige prvaka. Izmjereno je da je nakon njegovog udarca u utakmici \xc4\x8detvrtfinala Lige prvaka protiv Manchester Uniteda lopta prema mre\xc5\xbei i\xc5\xa1la brzinom od 157,33 km/h. On je strijelac i 3000.-tog gola u povijesti Lige/Kupa prvaka, u prosincu 2004. godine protiv gr\xc4\x8dkog Olympiakosa._NEWLINE_Tr\xc3\xa9z\xc3\xa9guet je jedan od rijetkih igra\xc4\x8da iz prve mom\xc4\x8dadi Juventusa koji je ostao u tom klubu nakon \xc5\xa1to je 2006. godine izba\xc4\x8den u drugu ligu, a unato\xc4\x8d interesu brojnih velikih europskih klubova, poput Barcelone i Arsenala u ljeto 2007. godine je potpisao novi ugovor sa Juventusom._NEWLINE_U tom klubu je ostao i po povratku u Serie A, sve do ljeta 2010. godine, kada je nakon punih deset godina napustio taj klub i pre\xc5\xa1ao u redove novog \xc5\xa1panjolskog prvoliga\xc5\xa1a Herculesa. U prosincu 2011. potpisao je ugovor s argentinskom River Platom._NEWLINE_Za francusku reprezentaciju je nastupao 71 puta i postigao 34 gola. Na SP 2006. je bio jedini igra\xc4\x8d koji je proma\xc5\xa1io jedanaesterac u finalu protiv Italije (Italija je postala prvak svjeta, pobijediv\xc5\xa1i Francusku sa 5-3 poslije jedanaesteraca).'